מנחם פרוש

שמאל|ממוזער|250px|שמעון פרס עם מנחם פרוש (ספטמבר 2009)
מנחם פָּרוּשׁ (נהגה: פּוֹרוּשׁ; כ"ח באדר ב' תרע"ו, 2 באפריל 1916 – ח' באדר תש"ע, 22 בפברואר 2010) היה חבר הכנסת מטעם יהדות התורה ויושב-ראש אגודת ישראל בירושלים.

ביוגרפיה
מנחם גליקמן־פרוש נולד בירושלים לשפרה ומשה פרוש. למד בישיבת עץ חיים. ב-1932, כשהיה בן 16, סולק מהישיבה בהוראת בית הדין של הרבנות הראשית, לאחר שגילם את הרב הראשי לישראל, הרב אברהם יצחק הכהן קוק, במשפט פורימי מבוים. בריאיון עיתונאי עם חגי סגל אמר, כי הוא לא ידע כי המיצג הפורימי, שפורסם כ"ליצנותא דעבודה זרה" יבזה את הרב קוק, וכי צורף להצגה בניגוד לרצונו. 

פרוש נפטר בביתו בירושלים בח' באדר ה'תש"ע 22 בפברואר 2010.

פעילות ציבורית
בשנים 1932–1938 כיהן ככתב-חוץ של עיתונים חרדים, ובשנת 1949 מונה לעורך העיתון "קול ישראל". בשנת 1950 הוציא לאור וערך את ביטאון אגודת ישראל - "המבשר". בשנת 1951 ייסד רשת מעונות ילדים, וב-1953 היה ממייסדי מערכת החינוך העצמאי, ושהה בארצות הברית במסעות גיוס כספים עבורה. ב-1973 ייסד את רשת המעונות "קריית הילד". היה נשיא חברה קדישא של "הפרושים" בירושלים. 

בנערותו היה מקורב לרב יוסף חיים זוננפלד, ובהמשך לרב יצחק זאב הלוי סולובייצ'יק מבריסק ולרבנים נוספים. 

בכמה מקרים ארגן הפגנות גדולות ונאם בהן. פעל במאבקים נגד גיוס בנות, נגד הבריכה המעורבת בירושלים ונגד הקמת אצטדיון בסמוך להר חוצבים (כתב על כך ספר בשם מרומא עד ירושלים). בשנת 1999 ארגן גם את הפגנת החרדים נגד בית המשפט העליון. 

פרוש הקים ארכיון גדול ומסודר לתולדות היהדות החרדית בישראל. חלק מהאוסף בא לידי ביטוי בספרו האוטוביוגרפי "שרשרת הדורות בתקופות הסוערות" (שישה כרכים).

בבחירות לכנסת השנייה (1951) הוצב במקום ה-13 ברשימת "עם תורה - אגודת ישראל", אך לא נבחר לכנסת. בשנת 1955 היה ליו"ר מרכז אגודת ישראל בירושלים, ובבחירות לכנסת הרביעית בשנת 1959, נבחר לראשונה לכנסת. בשנים 1969–1974 שימש כסגן ראש עיריית ירושלים במקביל לחברותו בכנסת. 

בשנת 1958 הותקף יחד עם אביו על ידי אנשים מנטורי קרתא בדרכו לאירוע לציון שחרורם של עצורי הקבוצה שנעצרו בעקבות מחאה נגד בריכה שנפתחה בירושלים. 

פרוש כיהן כחבר הכנסת משנת 1959 ועד 1994 (למעט הפסקה מנובמבר 1975 ועד מאי 1977 במהלך הכנסת השמינית), מטעם סיעות אגודת ישראל, חזית דתית תורתית ויהדות התורה. בכנסת התשיעית ובכנסת העשירית היה יושב ראש ועדת העבודה והרווחה. היה סגן שר העבודה והרווחה בשנים 1984–1985, ובשנים 1990–1992.

ב-10 במרץ 1970, בעת נאומו בכנסת בנושא חוק השבות, נטל פרוש בידו סידור תפילה רפורמי, הראה כי הרפורמים מחקו ממנו קטעים המבטאים זיקה לציון, קרא "טפו" והשליך את הסידור לארץ. המקרה חולל סערה ופורוש הורחק מישיבת הכנסת.

בשנים 1966–1968 הקים בירושלים את מלון המרכז כנציג חברה של משקיעים אמריקניים עלומי שם. בשנת 1971 נודע שהחברה החזיקה 100,000 דולר כספי נאמנות של ג'ו "הקצב" סטאשר. משנודע לציבור כי סטאשר הוא שותפו של מאיר לנסקי - מראשי המאפיה בארצות הברית, הופיעו בתקשורת פרסומים המאשימים את פרוש בסיוע למאפיונרים פרוש טען שלא ידע על קשריו של סטאשר ואינו בודק בציציות משקיעיו ותורמיו. על פי ידיעות בתקשורת פרוש היה בקשרי ידידות גם עם לנסקי בעצמו.

בשנת 1984 נפער קרע בין פרוש לבין חסידות גור, כאשר בתגובה לתביעת האדמו"ר מגור הרב שמחה בונם אלתר שיפנה את כיסאו בכנסת, הטיל פרוש ספק בכשירותו של האדמו"ר בן ה-86 לקבל החלטות פוליטיות. למחרת בעת שהתפלל שחרית בבית הכנסת של מלון המרכז שבבעלותו, פרצו למקום כחמישים בחורים מישיבת הדגל של חסידות גור, ישיבת שפת אמת, השחיתו את בית הכנסת והכו נמרצות את בני המשפחה ששהו במקום ובראשם מנחם פרוש, שאושפז בעקבות זאת לשבועיים בבית החולים.

לפי עדות פרוש, בעת הדיונים על הסכם אוסלו, הוא והרב חנן פורת שכנעו בבכי את יצחק רבין להשאיר את קבר רחל בשליטה ישראלית מלאה.

בשנת 2009 ייסד יחד עם בנו מאיר פרוש, את העיתון המבשר.

 חיים אישיים 
רעייתו הראשונה הייתה ליבא לבית גלבשטיין, והשנייה - ברכה לבית פקשר. בניו: מאיר, אליהו הלל, שנפטר בחיי אביו, ונפתלי צבי, יו"ר תנועת הנוער פרחי הדגל וקרן התרבות דגל ירושלים. חתנו היה הרב אשר טננבוים, מנהל ועד הישיבות לשעבר. הרב פרוש גידל בביתו גם את שני ילדיה של רעייתו השנייה. אביהם היה ידידו יהושע ליב לוי (נפטר בגיל 27).

אילן יוחסין משפחת פרוש

לקריאה נוספת
Martin E. Marty, F. Scott Appleby, R. Scott Appleby, Fundamentalisms and the State: Remaking Polities, Economies, and Militance, American Academy of Arts and Sciences, Published by University of Chicago Press, 1991
 אוצרות מנחם - אמרות, פנינים ורעיונות מהרב מנחם פרוש, אדר תשע"ז
 שרשרת הדורות בתקופות הסוערות - פרקי זכרונות על הרב משה פרוש, תשס"א, שישה כרכים.

קישורים חיצוניים



 לא יריתי ברב קוק, בחדרי חרדים; ציטוט מהעיתון מקור ראשון
 כתבה על מפעל חייו בעקבות פטירתו של מנחם פרוש, באתר טוג
 הרב מנחם פרוש בריאיון למרכז בגין

 מספר על פגישתו עם הרבי הריי"צ מליובאוויטש על שליחות מיוחדת מהרב מבריסק  אתר בית חב"ד 
 למשפחותם לבית אבותם, אילן יוחסין של משפחת פרוש - חלק א', חלק ב'

הערות שוליים

קטגוריה:חברי מועצת העיר ירושלים
קטגוריה:חברי הכנסת מטעם יהדות התורה
קטגוריה:חברי הכנסת מטעם אגודת ישראל
קטגוריה:חברי הכנסת מטעם חזית דתית תורתית
קטגוריה:אנשי היישוב ילידי הארץ
קטגוריה:בוגרי ישיבת עץ חיים
קטגוריה:עורכי עיתונים ישראלים
קטגוריה:אנשי חינוך ישראלים
קטגוריה:יהודים הקבורים בהר המנוחות
קטגוריה:חרדים ישראלים
קטגוריה:משפחת פרוש
קטגוריה:משפחת ריבלין
קטגוריה:חברי הכנסת הרביעית
קטגוריה:חברי הכנסת החמישית
קטגוריה:חברי הכנסת השישית
קטגוריה:חברי הכנסת השביעית
קטגוריה:חברי הכנסת השמינית
קטגוריה:חברי הכנסת התשיעית
קטגוריה:חברי הכנסת העשירית
קטגוריה:חברי הכנסת האחת עשרה
קטגוריה:חברי הכנסת השתים עשרה
קטגוריה:חברי הכנסת השלוש עשרה
קטגוריה:כותבי אוטוביוגרפיה ישראלים
קטגוריה:יושבי ראש ועדת העבודה, הרווחה והבריאות
קטגוריה:ישראלים שנולדו ב-1916
קטגוריה:ישראלים שנפטרו ב-2010